จัดการเหรียญ2บาทกลยุทธ์แก้ของแพง
กรมธนารักษ์แก้ของแพง บริหารเหรียญให้สอดคล้องการใช้จ่าย ดูดเหรียญ 2 บาทคืน
7 เม.ย. 2555

กรมธนารักษ์แก้ของแพง บริหารเหรียญให้สอดคล้องการใช้จ่าย ดูดเหรียญ 2 บาทคืน
นางทัศนีย์ พงศ์ละไม รองอธิบดีกรมธนารักษ์ กล่าวว่า จากภาวะค่าครองชีพแพงขึ้น ซึ่งมาจากต้นทุนราคาน้ำมันเพิ่มสูงขึ้น ทำให้ผู้ประกอบการทั้งรถเมล์ ขสมก. เรือ และสินค้าประเภทต่างๆ เมื่อทำการปรับราคาสินค้าอาจคิดเป็นเศษสตางค์ ทั้ง 25 สตางค์ และ 50 สตางค์ กรมธนารักษ์ซึ่งรับผิดชอบในการผลิตเหรียญกษาปณ์ และบริหารจัดการส่งเหรียญออกสู่ระบบ จึงต้องคอยดูแลเหรียญกษาปณ์ให้เพียงพอไม่ให้เกิดปัญหาขาดตลาด เพื่อทำให้เม็ดเงินในเศรษฐกิจเกิดการหมุนเวียนคล่องตัว
ปัจจุบันกรมธนารักษ์ได้ผลิตเหรียญกษาปณ์ 25 สตางค์ และ 50 สตางค์ เพื่อรองรับการใช้จ่ายในระบบ 10-12 ล้านเหรียญ และสามารถใช้ต่อเนื่องไปจนถึงปี 2556 แต่การใช้เหรียญเศษสตางค์เริ่มจำกัดลงในสินค้าหลายประเภท เพราะการปรับเพิ่มราคา เช่น ข้าวแกง หรือสินค้าประเภทอื่น ซึ่งมักจะปรับเพิ่มครั้งละ 1-5 บาท โดยจะไม่คำนวณปรับเพิ่มเป็นเศษสตางค์เหมือนกับค่าโดยสาร ทำให้กรมธนารักษ์ต้องบริหารจัดการเหรียญที่จะจำกัดราคาทางอ้อมและดูแลเพื่อไม่ให้เหรียญขาดตลาด
สำหรับการผลิตเหรียญ 2 บาทออกใช้ในระบบนั้น ขณะนี้มีการดูดเหรียญ 2 บาท เหรียญสีเงินคืนมา เพื่อให้ใช้เหรียญสีทองเพียงอย่างเดียว ปัจจุบันดูดมาแล้ว 100 ล้านเหรียญ จาก 400 ล้านเหรียญ เพื่อพยุงราคา